Kuigi enamik inimesi ei vaja blogijate igavaid kuid detailseid kirjeldusi oma argielust tahaksin jagada teiega, kallid lugejad, oma tänase päeva askeldusi.  Tegelikult ilmestas minu igavat olelemist lapsehoidja saabumine täna hommikul kl 10.00. Mis omakorda andis mulle võimaluse liikuda Eesti suuruselt teise linna kesklinna, et külastada üle pika aja lastevabalt  olulisi sõlmpunkte ja ostukohti.  Kõigepealt võtsin kaasa paar loetud raamatut, et need Lutsu tagasi viia. Valisin raamatukogu esimeseks külastatavaks kohaks eelkõige sellepärast, et lootsin võtta paar õhukest raamatut kergeks hilisõhtuseks naudinguks.  Lahkusin rampsist tunnikese pärast, kaasas "paar raamatut".   Kuna  raamatute valimine on tänuväärne kuid raske töö, otsustasin suunduda Pierre. Tavapärane spinati- ja pisut vähem tavapärane kohupiimacroissant ning kohv. Kohv oli, muide, koorega.  Seejärel liikusin edasi meka ehk siis Kaubamaja poole. Tee peale jäid pesupood (rinnahoidja), R-kiosk (Bingo ja Viiking) ning Seppäla (mehele särgid ja pojale püksid, endale kõrvarõngad ja kee juppide tarbeks).  Ja olingi otsapidi Kaubamajas. Body Shopis realiseerisin kinkekaardi (aitäh Anu!) ostes 2 lõhna, Kaubamaja  2.korruselt ostsin Jääaeg 2 VHS-i (lastele, sest DVD on väikeste sõrmekeste haardeulatuses vähem vastupidav), nillisin natuke mp-3 mängijaid (ei ostnud). Kodukaupade osakonnast sain 2 supitaldrikut (millegipärast purunevad mul viimasel ajal nõud. hmm?).  Siis veel lõngapoest (kulutasin taas ühe kinkekaardi) ja Apollost (meisterdamisraamat) läbi ja oligi aeg oma kallis autojuht järgi kutsuda, et lasta enda kotitassimisest väsinud liikmed koju sõidutada.   Koju jõudes tasusin lapsehoidja vaeva ja leppisin temaga kokku, et võimalusel vaatab ta mu Ungari-reisi ajal poisse niikaua kuni mees tööl on ning suundusin interneti avarustesse.  Nüüd joon kohvi ja söön võileiba Merevaiku Light versiooniga ning mõtlen, et kui ajakirjanik poleks kirjutanud sellist mittemidagiütlevat (ärgu ta väga solvugu, palun) kolumni, siis ma poleks elu sees  täna sellist postitust kirjutanud. Milllegipärast on sel suvel Postimehes iga natukese aja tagant mingid blogi-jutud. Nagu muust poleks rääkida.